**Treba otimati radost danima što bježe**

 Svi mi, svjesno ili nesvjesno, nekako mislimo da je sreća nešto što se događa samo od sebe. Smatramo da neki ljudi imaju sreće, a neki ne i to je nešto čime nas Bog obdari prilikom rođenja. Rijetko nam padne na pamet da smo za svoju sreću sami odgovorni i da se moramo boriti za nju kao i za sve drugo. U tmurnom danu ovisi samo o nama hoćemo li se nasmijati i unijeti radost u njega. Sada ćete se zapitati čemu se smijati ako je dan tmuran, ako nam je u životu loše, ako nam je sve crno i sve nam je svejedno. Pa ako baš ne možemo pronaći ni jedan jedini drugi razlog za smijeh, možemo sjesti pred ogledalo i nasmijati se. Kad vidimo kako je glupo sjediti pred ogledalom i smijati se sam sebi, tada će nam to postati smiješno i nasmijat ćemo se iskreno. Nije baš tako teško biti sretan, ali se treba truditi. Zar doista nije glupo ne truditi se? Jer, ako nam do vlastite sreće nije stalo, do čega jest?

 Trebali bismo jako dobro razmisliti o onome: „Samo jednom se živi.“ I možda tada shvatimo da je život uistinu vrijedan i kratak. Najveća pustolovina! I ne želite valjda da bude loša?! Otimati radost danima! Da, doslovce otimati jer nam sigurno neće sama sletjeti u ruke. Svi ponekad imamo loše dane i to je normalno, ali da su svi loši - ne može biti. Uostalom, što god da ja kažem ne može uvjeriti nekoga da je život vrijedan življenja, ako je on to nesposoban otkriti u sebi.

 A za sve one koji to ipak znaju i samo su malo zbunjeni postoji jedan jako dobar savjet:

„Život je pjesma - pjevaj je!

 Život je igra - igraj je!

 Život je izazov - prihvati ga!

 Život je san - ostvari ga!

 Život je žrtva - ponudi je!

 Život je ljubav - UŽIVAJ U NJEMU!“

Ana Huzjak, IV.a

 2001./02.